
Slovanski svetnik. 

Na obzorju svete katoliške cerkve je za- 
sijala v svetniškem sijaju nova zvezda — 
preslavni mučenec za vero in še posebej 
za zedinjenje ločenih bratov s katoliško 
cerkvijo: sveti Andrej Bobola. Primeroma 
je malo Slovanov proglašenih k svetnikom, 
pa ne zato, da bi ne bilo svetih duš, ki 
bi zaslužile čast oltarja, ampak največ za- 
to, ker jih sami premalo upoštevamo, časti- 
mo in se potegujemo zanje. Saj niti med 
nami samimi naši svetniki niso znani, kako 
bi potem katoliški svet mogel zvedeti za- 
nje! Pa vendar je za vsak narod svetnik 
neizrečena odlika. Danes se države pote- 
gujejo za to, da bi vzgojile prvake v športu. 
Skoraj že začenjajo meriti svojo veljavo 
po tem, da imajo odlične športnike, ki na 
mednarodnih tekmah odnašajo prve zmage. 
Ves svet je poln slave zanje in tudi ves 
narod je ponosen na svojega sina, ki je v 
svetu proslavil sebe in njega. Tako je v 
današnjem zmaterializiranem svetu. 

Je pa še druga, plemenitejša tekma, o 
kateri govori sveti Pavel, ki bodri vse na- 
rode in vsakega posameznika, naj tekmuje, 
pa tako, da doseže nevenljivi venec slave. 

Taki prvaki rastejo v katoliški cerkvi. Pa 
uspehi njih življenja niso le trenutni in 
njih rekordov tudi kak drugi prvak ne 
zatemni, pač zato, ker je njih venec ne- 
venljiv. 

Tako je na letošnjo veliko noč sveta 
Cerkev odlikovala našega slovanskega ro- 
jaka Andreja Bobolo. Tristo let bo kmalu, 
kar se je boril v areni s podivjanimi ljud- 
mi. Ti so hujši od onih divjih zveri, ki so 
nekoč trgale kristjane v rimskih amfitea- 
trih. Zablestel je na svetniškem nebu in 
morda je danes bolj kot kdaj na mestu 
njegova kanonizacija. 

Besede svetega očeta. 

Na velikonočno nedeljo letos je sv. oče 
Pij XI. oklical tri junake krščanske sve- 
tosti za svetnike: italijanskega redovnega u- 
stanovltelja Leonardija Janeza, španskega 
redovnega brata Salvator ja^ iz Horte in na 
prvem mestu poljskega mučenca za cerkve- 
no edinost Andreja Bobolo. Sveti oče je v 
nagovoru ko j po kanonizaciji globokoumno 
izrazil pomen vseh treh novih svetnikov: 
„V teh svetnikih se zdi, da nam je božja 
Previdnost dala jamstvo posebne naklonje- 
nosti. Dočim pretresa danes narode toliko 
nevarnosti, oni dajejo Cerkvi novo upanje 
na boljše čase. Upamo, da bo prvi izmed 
njih, dika Poljske, s svojimi molitvami iz- 


prosil edinost med krščankim Vzhodom in 
Zahodom, saj ie prav on na meji med nji- 
ma zaslužil palmo mučeništva. Drugi bo ka- 
toliški Španiji z obnovljenim mirom in slogo 
prinesel nov razcvet krščanskega življenja, 
tretji pa bo končno izprosil še srečnejšega 
razvoja katoliškim misijonom, ki jih je sam 
v življenju neutrudno pospeševal in podpi- 
ral. 

Še posebej govori sveti oče o duhovniku 
Jezusove Družbe, o Andreju Boboli, „lovcu 
duš**, kakor so ga po pravici nazivali. Prav 
v današnjih površnih časih nas novi svetnik 
uči dejavne gorečnosti za širjenje božjega 
kraljestva na zemlji in kot nezmagljiv mu- 
čenec spodbuja slabotne ljudi naše dobe k 
srčnosti in k prenašanju vsakovrstnih težav 
in trudov za Boga in Cerkev, prav po re- 
klu: „Oznaka krščanstva je, veliko delati 
in trpeti/* Bobola je bil izreden junak sv. 
vere. Bobolova podoba je vsa ožarjena s 
škrlatnim sijajem mučeništva. Njegov junaš- 
ki čin ni bil brez priprave, marveč plačilo 
in nagrada vsega njegovega svetniškega živ- 
ljenja, polnega junaških apostolskih napo- 
rov. Bilo je kakor zadnji zubelj veliko- 
dušne in vztrajne ljubezni, ki si je v času, 
nad vse viharnem za narodno in versko 
življenje poljskega naroda, posvetila brez 
pridržkov zadevam Boga, katoliške cerkve 
in duš. 

Kot meteor se je pojavil v svojem mu- 

čeništvu, kratko dobo je ožarjal svoje so- 
dobnike, potem pa je kot sonce po krva- 
vordečem krasnem blesku zahoda izginil 
v temine pozabe za pol stoletja. Bil je 
kot ozimna pšenica, ki jeseni tako nade- 
polno vzklije in požene, pa jo za dolge 
mesece pokrije snežni prt. 

Ob njegovem grobu je zažuborel stude- 
nec številnih in čudovitih milosti. Njegovo 
življenje je malo znano, pa zato tem bolj 
deluje njegova svetniška zarja iz onostra- 
nosti. (Kraljestvo božje, 1938, št. 5-6). 

Viharni časi. 

Kakor sedaj v Poljski državi, tako je 
bilo tudi za časa Bobole, na koncu 16. 
in v začetku 17. stoletja. Slovanska naroda, 
Poljaki in Rusini, nista nikoli živela v 
bratski slogi. Ločil je Poljake od Rusinov 
in Belorusov, kakor jih še danes, ne samo 
jezik, marveč tudi vera. Zaman so se ka- 
toličani prizadevali, da bi se 1. 1595. s 
tako zvano unijo v Brestu zedinili s pra- 
voslavnimi v eni katoliški cerkvi. Samo 
en del Rusinov je prestopil v katoliško 
cerkev. Ti so se imenovali in se še danes 
imenujejo unij ati, uniti, zedinjeni. Neze- 
dinjeni pa so besno sovražili katoličane in 
za nobeno ceno niso hoteli prestopiti v 
katoliško cerkev. Zedinjeni in nezedinjeni 
so se neprestano napadali, iztrgavali si cer- 
kve in se tožarili zanje. Marsikdaj se je 


sovraštvo tako razpalilo, da je prišlo celo 
do pokol jev. Na ta način seveda ni bilo 
možno nobeno zedinjenje, ker je bil med 
obema hud prepad in globoki jarki, napol- 
njeni s svežo krvjo. 

Zdaj in zdaj so se pojavljali apostoli, 
ki so hoteli pomirjevalno vplivati na raz- 
besnele duhove, pa je marsikateri ozna- 
njevalec miru in bratske ljubezni padel 
kot žrtev teh neprestanih in strašnih med- 
sebojnih bojev in sovraštva. 

Med takimi je bil tudi Andrej Bobola. 
Tedaj je z velikim plamenom gorelo versko 
sovraštvo in celo vojska je divjala z Ukra- 
jino. Del Ukrajine in Kijevsko vojevodstvo 
se je bilo namreč odtrgalo od Poljske pod 
vodstvom Bogdana Hmielnickega. Zanetila 
se je vojska s kozaki, in potem, ko so se 
kozaki podvrgli Moskvi, se je začela tudi 
z Rusi. Kozake so podpirali in jim poma- 
gali Tatari. Divjale so torej po teh krajih 
razbesnele horde. Kozaki so se proglasili 
za branitelje pravoslavja, zato je naravno, 
da so divjali proti katoličanom in zedi- 
njenim Rusinom. Posebno sovraštvo so ku- 
hali do jezuitov, ki so si največ prizade- 
jali, da bi zedinili razdvojene in razcep- 
ljene kristjane. V kozaških vojskah 1647- 
1667 so kozaki poklali 40 jezuitskih patrov 
in bratov laikov. 

V takih težkih in nevarnih časih je za- 
čel svoje apostolsko delo Andrej Bobola. 

Rod Bobolov. 

Rod plemičev Bobolov izvira iz Šlezije. 
Blizu cistercijanske opatije Lubionž je bi- 
la vas Sihova (Sychowa), danes Amolds- 
dorf. Knez Henrik Bradati je L 1223, po- 
dani to vas lubionškemu opatu Guenterju, 
prebivalcem pa dal svobodo. Postali so 
torej svobodnjaki. To so bili kmetje, ki so 
krčili knežje gozdove, pridobljeno zemljo 
pa spreminjali v rodovitna polja. Plačevali 
so nekaj malega v žitu svojemu knezu in 
hodili z njim na vojno. V mirnem času 
pa so morali v obmejnih in ogroženih kra- 
jih stražiti mejo. Med prebivalci vasi Si- 
hova se omenja tudi neki Bobola. S svojim 
bratom Seceslavom je Bobola v bližini dru- 
gega cistercijanskega samostana Henrikova 
ustanovil vas „Bob61ice“. Pod knezom Hen- 
rikom Bradatim se je Bobola pogumno bil 
in bil tudi odlikovan. Postal je šlahčič 
(plemenitaš) in dobil grb Leliva, zlato zvez- 
do nad zlatim polmesecem. Že sinovi ome- 
n j enega Bobole pa so postali roparski vi- 
tezi in za kazen so morali prodati svojo 
dedno posest, ker drugače niso mogli pla- 
čati naložene globe. Na ta način so »go- 
spodje v Bobolicah" izgubili posest za vse- 
lej in od 1. 1238. se ne omenjajo več tja 
do 14. stoletja, ko se pojavi rod Bobolov 


v Malopoljski, to je v jugozahodnem delu 
današnje Poljske. 

Bili so srednjepremožni plemiči in ka- 
kih posebno visokih dostojanstev niso do- 
segli. Zgodovina opisuje te Bobole kot po- 
štene plemiče, ki jim je šlahta (plemstvo) 
rada zaupala uradne službe. Dva izmed 
njih sta na polju slave celo kri prelila za 
domovino, kakor Vojteh Bobola pri Smo- 
lensku 1. 1611. in Zigmund Bobola proti 
Turkom pri Dunaju 1. 1683. 

Zlasti pa so se poljski Boboli odlikovali 
po živi veri in tako odločnem katoliškem 
prepričanju, da so jih v 15. stoletju splošno 
šteli med one redke rodovine, katerih ni 
okužilo nobeno krivoverstvo, niti luteran- 
stvo niti kalvinstvo, ki se je v kratkem 
času kakor povodenj razlila čez vso Polj- 
sko. Z dohodki iz svojih posestev ^ so u- 
stanavljali ali podpirali razne nabožne u- 
stanove, zagotavljali so bolnišnicam stal- 
ne dohodke, prenavljali cerkve ter poma- 
gali juzuitom staviti kolegije. 

Sploh so bili Boboli z jezuiti v prisrč- 
nem razmerju, ker so videli v novih re- 
dovnikih pogumne branitelje krščanskih 
resnic. Domovi Bobolov so bili vedno go- 
stoljubno odprti članom Jezusove Družbe. 
Razumljivo je torej, da so Boboli dajali 
jezuitom svoje sinove v vzgojo. Marsika- 
teri je ostal tudi v Družbi. Prvi izmed 
Bobolov, Sebastijan, je bil v redu pro- 


8 


9 



fesor in predstojnik (1607). Bil je bratra- 
nec sv. Andreja Bobole. 

Andrejeva mladost. 

Po vsej verjetnosti se je Andrej Bobola 
rodil 30. novembra 1591. v Malopoljski, 
najbrž v severnem delu krakovske vojvo- 
dine. V tistih časih je bilo precej v navadi, 
da so dajali otrokom ime svetnika tistega 
dne, v katerem je bil rojen. Dobil je ime 
Andrej, zato bi sklepali, da se je rodil 
30. novembra. Rodil pa se je 1. 1591. To 
se skleoa iz njegovega lastnega zapiska 1. 
1633: „Andrej Bobola, 41 leten, iz Malopolj- 
ske“. 

Prva svoja leta je Andrej preživel v 
družini. V njej je bila vzgoja gotovo od- 
lično katoliška, saj na to kaže velika vera, 
iz katere je izhajala njih dobrodelnost za 
verske ustanove. Čihocki je 1. 1615., ko 
je bilo Andreju 20 let, zapisal: „Kdo pa 
ne pozna, kdo ni prepričan o pobožnosti 
Bobolov, ki tako pogumno branijo kato- 
liško vero!" Istotako potrjuje tudi Ignacij 
Hšanovski (Chrzanowski) s svojo izpovedjo 
v apostolskem procesu za njegovo proglasi- 
tev k blaženim 1. 1730. Pravi, da so se 
Andrejevi starši odlikovali z zglednim živ- 
ljenjem in globoko vero ter so Andreja v 
tem duhu tudi vzgajali. 


Andrej v šolah« 

Da bi starši Andreju preskrbeli višjo 
izobrazbo, so ga dali okrog 1. 1606. v jezu- 
itske šole. Pri jezuitih so mu hoteli za- 
gotoviti predvsem katoliško vzgojo. Verjet- 
no je, da so ga poslali v Vilno. Tam se je 
namreč šolal njegov bratranec Janez v le- 
tih 1592-94., in njegov drugi bratranec 
Krištof 1. 1604. 

Zakaj so ga poslali tako daleč? Morda 
zato, ker ni bilo v bližini dobrih šol, vsaj 
na primerni učni višini ne, morda pa tudi 
zato, ker so bili prav tedaj jako nemirni 
časi v njegovi ožji domovini: glaso viti upor 
(„rokoš“) vojvode Zebžidovskega. 

V kolegiju je bil Andrej član dijaške 
Marijine družbe, kmalu je postal celo njen 
prednik. Naslednja stara molitev k sve- 
temu Andreju spričuje o njegovi pobož- 
nosti do Marije: „Z vesti služabnik Matere 
božje, pobožni častilec brezmadežno spo- 
čete Marije Device... izprosi, da se vrste 
Marijinih bojevnikov pomnože, da pojdejo 
pugumno v boj s satanom in njegovimi 
poslanci, ki tako silno napadajo Cerkev 
in vse, kar je božjega/* 

Ko mu je bilo 20 let, je vstopil v no- 
viciat jezuitov v Vilni 1. 1611. Dve leti nato 
napravi redovne zaobljube. Nekaj nasled- 
njih let, kakor je navada v Jezusovi Družbi, 
pa deluje kot učitelj v različnih kolegijih. 

L. 1618. se vrne v Vilno na bogoslovne 
nauke. L. 1622. je posvečen v duhovnika 
ob grobu svetega kraljeviča Kazimira. 5 
let je deloval Bobola kot misijonar v raz- 
nih pokrajinah Poljske med preprostim na- 
rodom. Deset let je pretrgoma radi vojske 
prebival v Pinjsku, po okolici pa je vedno 
misijonaril. L. 1625. je napravil slovesne 
zaobljube v cerkvi sv. Kazimira v Vilni, 
ki je še doslej ostala v rokah jezuitov. 


Delovanje. 

S svojo nenavadno zgovornostjo je pri- 
dobival ljudi, pretresal duše in jih vodil k 
dobremu. Pa tudi dejansko je širil ljubezen 
in učil dobrosrčnosti. Ko je v Vilni raz- 
sajala kuga, je sam stregel bolnikom. Kuga 
je pobrala osem njegovih sobratov: štiri du- 
hovnike in štiri brate, njega pa se ni dotak- 
nila, čeprav je bil vedno v neposrednem do- 
tiku z bolniki. Že tedaj se je to vsem čudno 
zdelo. 

Ko je bil predstojnik, je jako skrbel za 
svoje sobrate in podložne. Če je kdo zbolel, 
je sam takoj stopil na njegovo mesto in 
opravljal njegovo delo. 

Nekaj dragocenih dokazov se je le o- 
hranilo o Andreju. Provincijal oo. jezuitov 
Lenčicki piše o njem: „Nadarjen je, raz- 
soden, previden, napreduje v učenju, živah- 


nega temperamenta, srednje izkušnje in zna 
občevati z ljudmi/* Četudi pravi spričevalo, 
da se Andrej ni ravno odlikoval z boga- 
timi izkušnjami, vendar je znal ljudem seči 
do srca in se je znašel v vseh okoliščinah. 
Njegovo neizkušenost mu je nadomestilo 
sočutje do ljudi in ljubezen božja. 

Neki jezuit o. Lukašjevič, nam je tako 
opisal Andreja Bobolo: „Ko sem v Pinjsku 
študiral med rusko-kozaško in švedsko voj- 
sko, je tu in tam prišel k nam tudi o. Bo- 
bola. Parkrat sem ga obiskal v njegovi ce- 
lici in sem se z njim pogovarjal. Bil je 
resen, ponižen, ves poduhovljen, pobožen 
in jako natančen v spolnjevanju redovnih 
pravil. Tak se je zdel nam in drugim, vsem 
pa je bil v spodbudo. Bil je majhne po- 
stave, glavo in telo je imel okroglo, poln 
obraz in nekoliko zadahnjen z rdečico. Las- 
je so mu prezgodaj osiveli. Tudi brada je 
bila na gosto pretkana z belimi nitkami. 
Bil je kreposten človek še preden je stopil 
k jezuitom, potem pa se je odlikoval zlasti 
z natančnim spolnjevanjem pravil. Bil je 
mirnega značaja, z vsemi prijazen. Velike 
uspehe je imel v svojih misijonih, zato^ so 
ga ljudje že za življenja globoko spošto- 
vali kot vzornega redovnika in svetega mo- 
ža." 

Po njegovi mučeniški smrti pa so napi- 
sali: „Edina njegova misel in želja je bila: 
zveličanje duš. Z enako ljubeznijo je obče- 

val s plemiči in preprostimi ljudmi, z uče- 
nimi in neukima, s starejšimi in z otroki . . . 
Tisti, ki so ga poznali, so čutili, kako je 
hrepenel po popolnejšem življenju, zato jih 
je mnogo prav iz te pobude zapustilo svet 
in stopilo v redovni stan. Luterani, kalvin- 
ci, pravoslavni so se vračali v katoliško 
cerkev/* 

Apostol Polesja. 

Kakor še danes tako je tudi v onih časih 
rusinski narod bil kakor tuje telo v polj- 
skem kraljestvu. Dve narodnosti tako so- 
rodni pa sta si vendar tako nasprotni. Pre- 
tirani nacionalizem jih loči; močnejši hoče 
podjarmiti slabejšega. Pretirani nacionali- 
zem narodov nikdar ne bo približal, marveč 
bo kopal vedno globlji prepad med njimi. 
Edino skupna vesoljna Cerkev zamore zdru- 
žiti vse narode v medsebojni ljubezni. Po 
načelih Kristusove Cerkve ne sme noben 
narod delati drugemu krivice. Vsi so enako- 
pravni. Zato pa narodov nobena diplomacija 
ne bo trajno združila, vsaj po duhu in srcu 
ne, ampak edino Jezus Kristus, ki je prosil 
Očeta, da bi bili vsi eno. 

Kakor je še danes, tako je bilo tudi za 
časa sv. Andreja Bobole v 17. stoletju. 

Leta 1657. je v svojem 66. letu Andrej 
apostoloval na Polesju. Med narodoma je 
bilo polno sovraštva. Veleposestniki so bili 
na Polesju Poljaki, Rusini pa le majhni 

kmetiči, podložni poljskim gospodom. Ne- 
strpno so prenašali ta jarem, ki se jim je 
zdel neznosen, in so komaj čakali osvoboje- 
nja. Nadejali so se, da jih bo osvobodil 
Hmjelnicki s kozaki ali ruski car. Posebno 
jih je navdajala želja, da bi padli po dvorih 
poljskih magnatov in jih izropali. Seveda 
niso mislili pri tem, kaj bo potem, ko po- 
žgo plemiške in veleposestniške dvorce, ali 
si bodo znali sami pomagati na obširni 
zemlji. Zavedali se tudi niso, da je bila 
podložnost v Rusiji stokrat hujša in neznos- 
nejša kakor v Poljski. Nesrečna Ukrajina se 
je kmalu nato prepozno zavedela, kam jih 
je pognal Bogdan Hmjelnicki. Prišli so z 
dežja pod kap. 

V takih napetih razmerah je deloval v 
okolici Pinjska Andrej Bobola. Hodil je po 
širokih cestah, ki so izginjale nekje v mo- 
čvarah ali nepreglednih lesovih. Hodil je 
zvečine peš in iskal duš v nizkih zakajenih 
kočah ali na polju, kjer je kmetič v svoji 
preprosti platneni obleki oral svojo njivico, 
ali pa je našel tega ali onega nad vodami, 
ki jih je v Polesju brez števila, ko je s 
trnkom v roki potrpežljivo ribe lovil. Pri- 
sedel je k ribiču, pogovarjal se z njim pre- 
prosto in domače ter mu pripovedoval o 
božji ljubezni, ki vse enako ljubi, ki ne 
dela razlike med narodi in narodi, med 
reveži in magnati in ki želi, da bi bili vsi 
eno v njegovi sveti Cerkvi. Ljubeznivo in 

prepričevalno je znal govoriti o božji lju- 
bezni in o tem, da to trdo življenje ne bo 
trajalo večno, ampak da na kraju čaka člo- 
veka, ki živi po božji volji, večni mir in 
počitek. Njegovi topli besedi se človek ni 
mogel upreti in kmalu je imel njegovo 
dušo v rokah. Število pravoslavnih je kop- 
nelo, rastlo pa je število vernikov po la- 
tinskih ali zedinjenih cerkvah... 

Ljudstvo, ki je trdovratno vztrajalo v 
pravoslavju, je začelo glasno pretiti, da bo- 
do prišli kozaki in bodo napravili konec z 
latinci. 

Že delj časa so prihajale mučne vesti 
iz Kijeva, Ostroga, Novgorodka in Lučka: # 

okoli sto duhovnikov so že pomorili. Ene- 
ga so pobili kar pri oltarju, drugega v 
spovednici, tretjega med cerkvenimi vrati. 

Tudi nad Andrejevo sivo glavo so se 
zbirali težki oblaki, kakor kadar se pri- 
pravlja k hudi uri. Apostol Polesja pa je 
vztrajno hodil po močvarah, po barjih, po 
zvitih stezah. V očeh nesrečnega, zapelja- 
nega naroda je pobliskavala grožnja, ki je 
veljala gorečemu apostolu. Andrej je sku- 
šal, kako težko je, nasititi ljudi z božjo be- 
sedo, ako so zahlepeli po zemskih dobri- 
nah. 

Apostola Polesja niso strašili ti bliska- 
joči pogledi in škrt zob, hodil je po brez- 
krajnih ravninah, prepeljaval se je na čolni- 
čih preko ogromnih zaspanih jezer in veli- 


kih lenih rek. Medtem pa je prihajala ve- 
dno bliže vojska kozakov. V nočeh je v 
daljavi od požarov žarelo nebo. Od bojnih 
polj pa je krakaje letel oblak črnih kro- 
karjev, podnevi pa so se na obzorju vili 
oblaki dima. Po cestah so se prikazovali 
ljudje, ki jim je strah gledal iz oči, nosili 
so upognjeni v velikih bisagah vse svoje 
premoženje, kar so ga mogli rešiti. 

Okrog in okrog apostola je bil strnjen 
velik smrtni obroč, ki se je polagoma zo- 
ževal. 

Apostol Polesja je napisal: „Grem v 
Pinjsk, da umrem kot mučenec/* 


Mučeništvo sv. Andreja Bobole (1657.). 

Lahko nam bo razumeti Andrejevo go- 
rečnost, ako pomislimo, v kako bednem 
verskem stanju Je bil tedaj narod na Po- 
lesju. Tedanji zgodovinar jezuit tako piše 
o njem: „Niti za osebe presvete Trojice ne 
vedo, apostolske vere tudi ne znajo, niti 
drugih skrivnosti odrešenja, dosti jim je, 
da venomer ponavljajo: »Hospodi pomiluj, 
Hospodi pomiluj.« Razen sv. krsta nobenega 
drugega zakramenta nikoli ne prejmejo. Do- 
slej še niso videli duhovnika v teh barjih 
in lesovih/* 

Tako je bilo v 17. stoletju, pa danes 
v teh krajih ni veliko bolje, zlasti v Beli 
Rusiji. Vzrok je bil takrat v tem, ker so 

zavrgli zedinjenje s katoliško cerkvijo, pra- 
voslavni popi pa so bili sami veliki ne- 
vedneži v verskih stvareh, v zasebnem živ- 
ljenju^ pa na nizki moralni ravni. Še danes 
najdeš odrasle ljudi, ki še nikdar niso po- 
mislili, zakaj obhajajo praznik velike noči 
in kaj pomeni ta veliki dan. Molijo očenaš, 
pa sploh ne vedo, kaj molijo. 

Pinjsk je bil spočetka na boljšem kot 
druga mesta, ker so ga zasedle redne ruske 
vojske, ki so pomagale kozakom. Rusi pa 
niso tako kruto morili in uničevali kakor 
kozaki. Sem so pribežali jezuiti iz drugih 
domov. Toda kmalu so se polastili Pinj- 
ska kozaki. Tedaj so se jezuiti razpršili 
po okolici in iskali zavetja, kjer so mogli. 
Divjale pa so po okolici bande Zelen Jev- 
škega in Popenke. Vohunili in iztikali so 
za jezuiti in jih lovili. V Horodku so med 
sveto mašo napadli o. Maffona, zavlekli so 
ga iz cerkve in ga ubili. 

Sv. Andrej se je zatekel v Janov, ki je 
bil od Pinjska 5 milj. Tudi zdaj še ni ne- 
hal s svojim misijonskim delovanjem. Trg 
Janov je bil skoro docela katoliški, saj je 
Andrej v tej okolici dolgo deloval. Pred 
praznikom vnebovzetja se je napotil v vas 
Peredil, da tamkajšnje ljudi pripravi na 
praznik Matere božje. Medtem pa so že 
prihruli kozaki v Janov in začeli moriti 
Poljake in Jude. Poizvedovali so, kje je 
latinski pop. Zdaj so napadli vse katolike. 


Kdor se ni skril ali ušel, pri razbesnelih 
kozakih ni našel nobenega usmiljenja. 

Andrej je hotel ostati v Peredilu, toda 
ljudstvo je videlo, kakšna nevarnost preti 
misijonarju. Ko je po sv. maši in pridigi 
molil v cerkvi, so pribežali ljudje iz Ja- 
nova in pripovedovali o strahotah, ki so 
jih tam povzročili kozaki. 

„Bežite, oče", so ga silili, „iščejo vas in 
vsak trenutek utegnejo biti tu. Zarotili so 
se, da morajo dobiti v pest latinskega po- 
pa." 

Kozaki niso našli Andreja v Janovu, pač 
pa so izvedeli, da je v Peredilu. Dobili so 
vodnika Jakoba Četverinko in šli tja, da 
popa ujamejo. 

Misijonar je ubogal ljudstvo, ki ga je 
prosilo, naj beži, sedel je na voziček in se 
odpeljal, da se skrije pred kozaki. 

Ko se je pripeljal do vasi Mogilno, je 
zagledal oddelek kozakov, ki jih je vodil 
Četverinka. Kozaki so bili v trenutku pred 
njim, ustavili so konje, obstopili voz, po- 
tegnili Andreja z voza in ga vrgli na cesto. 
Smrt, ki je že davno segala po njem, mu je 
zdaj položila svojo koščeno roko na ramo; 
nič več ji ne ubeži. Andrej je uvidel, da 
je izgubljen . . . Prišla je torej zaželena ura 
mučeništva. „Naj se zgodi volja božja," je 
dejal vozniku Domanovskemu in se vdal. 

Domanovski se je ustrašil kozakov, po- 
pustil je voz in konje in zbežal v sosednji 

gozd* Pozneje je ta človek prišel k jezui- 
tom, da jim je bil na uslugo za vsakdanja 
dela. Mnogokrat je pripovedoval, kako je 
bilo tisti trenutek, ko so jih obstopili ko- 
zaki in kako so ravnali z očetom Andrejem. 

Še pomembnejše je pričevanje Jakoba 
Četverinke, ki je bil navzoč pri mučeništvu 
prav do konca. 

Poveljnik kozakov se je neizmerno raz- 
veselil, da je dobil tak plen v svoje roke: 
latinskega popa misijonarja, o katerem je 
zvedel, da je vso okolico spravil pod rim- 
sko oblast. Tako je spregovoril do njega: 

„Nič ti ne storimo, misijonar, samo to- 
liko zahtevamo, da zavržeš svojo latinsko 
vero in postaneš pravoslaven, pa ti daruje- 
mo življenje. 

„Vi se rajši spreobrnite/* je milo odgo- 
voril Andrej; „ako ostanete v svojih zmo- 
tah, se ne boste zveličali. Pokoro delajte 1“ 

Kozaki so se razkačili. Sklenili so, da ga 
prisilijo k odpadu. Kakšno zmagoslavje bi 
to bilo za pravoslavje, ako bi odpadel od 
katoliške cerkve najgorečnejši njen širitelj 
in branitelji 

Toda nobeno prigovarjanje ni nič zaleg- 
lo, Andrej je mimo vztrajal pri svojem 
prepričanju, o katerem je vedel, da je bilo 
edino pravo, in ni se dal prestrašiti nobe- 
nim grožnjam, čeprav so mu pretili z naj- 
strašnejšimi mukami. Ko so kozaki uvi- 
deli, da z besedami nič ne dosežejo, so ga 


pograbili, strgali so z njega duhovniško o- 
bleko, ki napol golega privlekli k plotu, 
privezali ga za kol in ga začeli neusmiljeno 
bičati. 

Bilo je spomladi. Ljudje so delali na 
polju. Ko so opazili, kaj se godi, so popu- 
stili delo in prihiteli ter oddaleč s so- 
čutjem gledali, kako so bili misijonarja. 
Nekateri niso mogli vzdržati ter so pobegnili, 
drugi pa so vztrajali do konca. Iz mučen- 
čevega telesa je začela brizgati kri in kmalu 
je bil ves s krvjo oblit. 

Ko so kozaki videli, da tudi to nič ne 
pomaga, so narezali vrbovih šib in spletli 
venec iz njih ter mu ga potisnili na glavo; 
tako silno so vitice zategnili, da se mu je 
zajedel do krvi, le toliko so pazili, da mu 
lobanja ni počila. Bil je kronan kakor nje- 
gov učenik Jezus Kristus. Obraz svetnika 
se je medtem razžaril z nenavadnim bli- 
ščem in blažen nasmeh je poigraval na 
njem. Razbesneli rablji so ga začeli tako 
silno biti v obraz, da so mu zobje padali 
iz ust. Spet so ga vprašali, ali se odpove 
katoliški cerkvi. In zopet je mučenik še 
krepkeje odvrnil: „Nel“ 

Tedaj so mu s kleščami izdirali nohte in 
odrli kožo z nad lakta. Kri je vsega oblila. 
Ko so videli njegovo neomajnost, so skle- 
nili, izročiti ga svojemu poglavarju. Od- 
vezali so ga od kola in zvezanega zopet 
privezali k dvema sedloma. Mučenik je mo- 

ral teči, kakor so pač konji tekli, ko pa je 
z ®P s t a J a l> so ga kozaki, ki so jezdili za 
njim, s sulicami zabadali in s sekirami 
tolkli. Dvakrat so mu zasekali globoko rano 
v levo ramo ob lopatici. Vrbov venec pa 
mu je še nadalje stiskal glavo: 

y Janovem je bil prav tedaj tržni dan. 
Nabralo se je precej ljudi. Kozaki so med 
prestrašenim ljudstvom suvali mučenca in 
kleli nad njim ter mu grozili s še hujšimi 
mukami. Andrej je zdaj in zdaj omahnil 
pod udarci in se spet dvignil, medtem pa 
je neprestano molil. 

Tako so^ ga privlekli pred kozaškega po- 
glavarja, ki je skočil k njemu in porogljivo 
vpil nad njim: „Kaj, ti si duhovnik?" 

Čudno veselje se je odražalo na mučen- 
čevem obrazu. Neustrašeno je odgovoril in 
priznal svojo vero kakor mučenci za Dio- 
klecijanovih časov: 

„Da, katoliški duhovnik sem, v katoliški 
veri sem rojen in hočem v njej tudi umreti. 
Moja vera je resnična, edina ta vodi ljudi 
k zveličanju. Spreobrnite se tudi vi, pokoro 
delajte, ker drugače se v svojih zmotah 
ne zveličate." 

Kozaški poglavar je v srdu zamahnil s 
sabljo in bil bi mu glavo preklal, da je 
Andrej ni zaslonil z roko. Dobil je s sabljo 
po levi roki. Kozak je še enkrat zamahnil; 
usekal ga je v nogo. Bobola je padel in še 
enkrat priznal svojo vero: 


„Yerujem in izpovedujem, da je samo en 
Bog in samo ena prava Cerkev, ena prava 
katoliška cerkev, ki jo je Bog razodel in 
so jo apostoli in mučenci razširili. Trpim 
in radovoljno umiram za to vero." 

Dostojanstveno in mirno je to izrekel le 
s težavo stoje na ranjeni nogi. Iz njegovih 
oči je žarela iskrena ljubezen in odpušča- 
nje. Eden izmed rabljev ni mogel vzdržati 
tega pogleda, priskočil je in mu s konico 
sablje iztaknil oko. 

V klavnici. 

O svetem Marku apostolu beremo, da so 
ga pogani utvezli na vrv in ga vlekli po 
ulicah Aleksandrije in vpili: „Vola vlečemo 
v klavnico." 

Svetega Andreja so kozaki sklenili za- 
vleči v mestno klavnico, da bi ga tam laže 
mučili. Tako silno so ga potegnili za levo 
nogo, da so mu jo v kolku spahnili. V 
klavnici so zapahnili vrata, toda skozi špra- 
nje in okna so ljudje, ki se jih je veliko 
nabralo okrog klavnice, videli vse strašne 
muke. Ko so zbirali podatke iz časa mu- 
čenja sv. Andreja, je največ vedel Čctve- 
rinka. Ta je dejal: „Ko so ga kozaki mu- 
čili, je neprestano ponavljal: Jezus Marija." 

Druge priče so pripovedovale, da je ves 
čas mučenja ponavljal veroizpoved in je 
molil. Nekemu Judu, ki je bil navzoč, je 

Andrej dejal: „Zakaj ne maraš sprejeti te 
vere, za katero dajem življenje?" 

Kozaki so ga položili na mesarsko mizo 
in so mu začeli s treskami žgati boke. 
Potem so ga po svoje oblekli v duhovniško 
obleko: na glavi so mu do kosti izrezali 
krog, ki naj bi pomenil tonzuro. Roke, ki 
so bile maziljene s svetim oljem, so vse 
izranilL Na hrbtu so mu izrezali kožo v 
obliki mašnega plašča, nato so mu posuli 
rane z rezanico in jo vtiskali v rane. Andrej 
je bolestno ječal in klical: ,, Otroci mo- 
ji, kaj počenjate? Spametujte se ven- 
dar f' 

V odgovor so ga zopet začeli biti v o- 
braz, da so mu izpadali zobje. Trščice in 
igle so mu zabadali za nohte, kar mu jih 
še niso iztrgali. On pa je le zdaj in zdaj s 
pretrganim glasom klical: „Jezus Marija, 
ljubim vaju." Odrezali so mu nos in ustnice 
in nekaj kosov mesa okrog srca in bokov. 
Potem so sklenili, da mu iztrgajo jezik, s 
katerim je razglašal slavo božjo. V vratu 
so mu napravili veliko odprtino in mu iz- 
trgali jezik s korenino. Nato so polži vega 
obesili z glavo navzdol in ko je mučenec 
drgetal po vsem telesu, so se smejali in 
rogali: „Poglejte, kako Lah (rimski kato- 
ličan) pleše!" 

Tako so ga pustili v klavnici. Kozaški 
polkovnik je po kakih dveh urah prišel 
gledat, pa je videl, da je še živ. Dvakrat 


je s sabljo zamahnil po vratu in mučenec 
je bil rešen strašnih muk. 

Dovolj je, če pripomnimo, da je kongre- 
gacija svetih obredov, ko je preiskala zgo- 
dovino počasnega in besnega mučenja, ki 
so ga pripravili kozaki našemu mučencu 
svetnika, izrazila svoje začudenje: „Tako 
kruto mučeništvo so komaj kdaj, ali pa še 
nikoli ne, predložili tej sveti kongregaciji." 

Papež Pij IX. se je izrazil, da je Bo- 
bola eden največjih mučencev svete Cer- 
kve. 

Posmrtna čast sv. Bobole. 

Še po smrti sveti mučenec ni imel miru. 
Njegovega trupla niso dejali k večnemu po- 
čitku, ampak so ga prenašali zdaj sem zdaj 
tja. Najprej so ga 4 dni po smrti pokopali 
v Duboju, na malem posestvu pinjskih je- 
zuitov, ker so kozaki zasedli tudi Pinjsk. 
Šele ko so kozaki odšli, sc z vso slovesno- 
stjo prenesli njegove smrtne ostanke v cer- 
kev sv. Stanislava v Pinjsku. Bilo je 30. 
maja, 14 dni po mučeniški smrti. Vse do- 
godke so popisali in listine shranili v je- 
zuitskem kolegiju v Pinjsku. Komaj so se 
prebivalci malo oddahnili od kozaškega div- 
janja, pa je že koj naslednje leto izbruh- 
nila vojska med Poljsko in Rusijo in je 
trajala celih 9 let. Prav obmejni kraji so 
spet največ trpeli. L. 1663. je ogenj uničil 
velik del Pinjska in tako je zgorel tudi 

jezuitski kolegij in vse dragocene listine o 
Boboli. Celo na njegov grob so pozabili, 
saj so se ljudje za časa vojske razbežali 
na vse strani. Bog pa je čuval nad svojim 
služabnikom. 

L. 1702. se je pinjski kolegij, ki so ga 
spet pozidali, znašel v velikih stiskah. Rek- 
tor o. Martin Godebski je pri sv. maši več- 
krat prosil Boga, naj bi dal zavodu svetnika, 
ki bi se zanj posebej zavzel. Tako je molil 
tudi 19. aprila pozno v noč. Kar stopi 
predenj neki jezuit, ves v svetlobi in mu 
pravi: „Jaz sem o. Andrej Bobola, janov- 
ski misijonar, in sem živel v tem kolegiju. 
Kozaki so me ubili iz sovraštva do vere. 
Zakaj iščete drugega priprošnjika, ko imate 
mene? Poiščite moje truplo med sobrati 
in me postavite na poseben prostor, da se 
zgodi, kar je Bog namenil/* Nato prikazen 
izgine. Drugo jutro je pripovedoval o. rek- 
tor, kaj se mu je ponoči pripetilo. Šli so 
iskat v grobnico njegov grob, pa ga niso 
našli. Tretjo noč so prikaže Bobola bratu 
zakristanu ter mu reče: „Moje telo je na 
levi strani vhoda v skupno grobnico, po- 
krito je z zemljo. Tam ga iščite pa ga boste 
našli/* Na omenjenem mestu so našli krsto, 
zasuto z zemljo, in jo odprli. Pred njimi 
je ležalo nestrohnelo telo s svežimi rana- 
mi. Ko so se dotaknili obleke, se je ta 
sesula v prah, telo pa ne. Jezuiti so oblek- 
li še gibko telo v novo obleko. Hitro se 


je raznesel glas po mestu in okolici o 
čudovito ohranjenem mučenčevem truplu in 
ljudje so v trumah prihiteli počastit svete 
ostanke. Začela so se romanja in kmalu 
so na Polesju, Podolju, v Voliniji in Litvi 
smatrali mučenca za svojega priprošnjika, 
ker so se dogajale izredne stvari. 

Telo mučenca so večkrat pregledale raz- 
ne komisije učenjakov, duhovnikov in zdrav- 
nikov. Ugotovili so, da je telo gibko, kakor 
živo, kri je bila strjena, a nepokvarjena. 
Začeli so misliti na beatifikacijo. Pisali so 
v Rim kralj, škofje in velmožje. Zbirali so 
podrobnosti o njegovem življenju, spraše- 
vali so stare ljudi, kakor onega Cetverinko, 
ki je bil navzoč pri mučenju sv. Andreja. 
Svetniške zadeve pa gredo počasi. Šele sto 
let potem, kar so se začeli zavzemati za 
njegovo blaženost (1. 1712.), je papež Be- 
nedikt XIV. izpovedal, da je Bobola res- 
nični mučenec za vero, vendar pa ni začel 
postopka za beatifikacijo. Češčenje Bobole 
je v Poljski vedno bolj napredovalo. V 
Janovu, kjer je bil mučen, so postavili na 
mestu njegovega mučeništva steber. V Pinj- 
sku so neprenehoma molili pri njegovem 
grobu. 

Medtem pa so nastopili za Poljsko težki 
časi. Najprej so izgubili jezuite, s tem pa 
je tudi Bobola prešel v pozabo. Kmalu na- 
to je napočil za Poljsko najstrašnejši dan: 
razkosali so jo med tri države. En del je 

vzela Pruska, drugega Avstrija, tretjega Ru- 
sija. V onem delu, ki je pripadel Rusiji, se 
je začelo versko preganjanje. Skoro v istem 
času pa je bil zatrt tudi jezuitski red 
(1. 1773.). 

Usoda Bobolovih zemskih ostankov. 

Jezuiti so marljivo delovali na mejah za 
katoliško cerkev in kakor hitro so bili 
zatrti, je razkol s podporo Rusije spet za- 
čel dvigati glavo. Hoteli so zatreti katoli- 
cizem na mejah. Posebno Katarina II., rus- 
ka cesarica, je delala zmedo in se bojda 
zavzemala za manjšino, v resnici pa je pod- 
pirala pravoslavje. Ljudje, ki so si bili želeli 
pod Rusijo, so se zdaj prepričevali, da je 
bilo prej le bolje. Vendar pa je cesarica 
dovolila jezuitom, ostati v Beli Rusiji in 
Polocku. Tam so imeli svoj noviciat in 
akademijo. V Pinjsku pa je njih samostan 
z grobom sv. Bobole prešel v roke pravo- 
slavnega svečeništva. Bobola, ki je na mejah 
Poljske deloval za katolicizem in umrl mu- 
čeniŠke smrti zato, da bi se pravoslavni 
zedinili s Cerkvijo, je zdaj bil kakor v 
jetništvu in je moral gledati, kako je po- 
lagoma pa vztrajno propadala katoliška ve- 
ra. Začelo se je strahotno preganjanje kato- 
ličanov. Sv. Jozafat Kuncevič in sv. Andrej 
Bobola, ki sta največ storila za zedinjenje, 
sta postala zdaj nelegalna svetnika. Car- 


ska vlada je zabranila njih češčenje. Ni 
bilo dovoljeno, izpostavljati v cerkvah njih 
podobe in tiskati molitev k njima. Neka mo- 
litev k Boboli v rokopisu (kamnotisk) je 
krožila med ljudmi. L. 1931. je Misijonska 
družba v Varšavi pretiskala te pisane mo- 
litve, ki kažejo veliko ljubezen naroda do 
tega mučenca. Zaupanje do njega ni ugas- 
nilo kljub vsem preganjanjem. Se tedaj, 
ko se je zdelo, da bodo zatrli katolištvo 
v Beli Rusiji in Voliniji, so med drugimi 
molitvami molili tudi to, naj Bog pospeši 
čas, da se Rusija zedini s Cerkvijo. Seveda 
je taka prošnja hudo razkačila rusko urad- 
ništvo in pravoslavne. Policija je lovila te 
prepisane zvežčiče. 

Jezuiti, ki so prebivali v Polocku, so z 
veliko bolestjo v srcu obžalovali, da je 
rakev s svetimi Bobolovimi ostanki v ro- 
kah pravoslavnih, njegovih najbolj zagrizenih 
sovražnikov. O. Gabrijel Gruber, ljubljan- 
ski jezuit, je postal general jezuitskega re- 
da v Rusiji. L. 1808. je dosegel pri ruski 
vladi, da so smeli Bobolovo telo prenesti 
iz pravoslavne cerkve v Pinjsku v jezuitsko 
cerkev v Polocku. Katoličani in tudi celo 
pravoslavni so začeli silno častiti svete o- 
stanke in kmalu se je raznesel glas o ču- 
dežnih uslišanjih. — L. 1819. je dominikan- 
cu Koženjovskemu napovedal, da bo po sve- 
tovni vojski Poljska obnovljena. 

Že 1. 1820. pa so bili jezuiti pregnani iz 

Rusije. Zopet je bila nevarnost, da pridejo 
sv. ostanki v bogve kakšne roke. K sreči 
so dobili dominikanci jezuitsko cerkev ter 
so zvesto varovali mučenčevo telo. L. 1830. 
pa je car Nikolaj I. vzel dominikancem 
cerkev in jo dal pravoslavnim menihom. 
Katoličani pa so prenesli sv. ostanke v 
svojo katoliško cerkev v istem mestu, kjer 
?o jih postavili v posebno kapelo. Tu so 
jih čuvali sinovi sv. Dominika do 1. 1864., 
ko so bili tudi oni pregnani iz Rusije. Nji- 
hovo cerkev so dobili svetni duhovniki in 
so varovali sv. ostanke do 1. 1922. 

30. oktobra 1. 1853. je bil Andrej Bobola 
oklican za blaženega kljub protestom car- 
ske vlade! Rusi so bili radi tega tako hudi, 
da so duhovnikom na meji trgali iz brevirja 
one liste, ki so se nanašali na bi. Bobolo. 
Nemogoče je bilo z zunanjimi slovesnostmi 
počastiti blaženega. Šele v septembru 1917., 
padla carska vlada, je mogilevski 
S j ,R° p P slovesno vpričo 30 duhovnikov 
odprl krsto in uradno dognal stanje sv. 
ostankov. 

Ko so zavladali boljševiki, so skrunili 
ce v? gobove in sežigali vse, kar so v njih 
našli. Tako so vdrli tudi v Pinjsku v jezuit- 
sko grobnico. Prava sreča je bila, da mučen- 
čevih ^ostankov tedaj ni bilo več tam. L. 1919. 
so prišli tudi v Polock in hoteli prav tako 
opustošiti grobnice, toda del boljševikov 
se je uprl, češ da se s tem svetnikom ne 


smejo delati take stvari kakor s pravoslav- 
nimi. Tri leta pozneje pa je prišla boljše- 
viška komisija, ki je vzela mučenčeve o- 
stanke in jih prenesla v moskovski muzej. 
Poljski vladi se nikakor ni posrečilo, da bi 
dobila Robolove sv. ostanke, ker so boljše- 
viki postavljali nesprejemljive pogoje. 

Bog je poskrbel, da so prišli sveti o- 
stanki po vseh prečudnih potih v srce kr- 
ščanstva, v Rim. L. 1922. je razsajala na 
Ruskem strašna lakota. Tudi papež je po- 
slal na Rusko svoje poslanstvo, ki je de- 
lalo, kar je moglo, da pride lačnim na 
pomoč. V Moskvi sta delovala tudi kot pa- 
peževa odposlanca dva amerikanska jezuita 
oo. Walsh (Uolš) in Gallager. Njima je na- 
ročil sv. oče, naj posredujeta pri ruski 
vladi, da izroči sv. ostanke rimski stolici. 
Po dolgih pogajanjih je slednjič vlada do- 
volila, da se sme telo bi. Robola prepeljati 
v Rim, seveda pod pogojem, da se mora to 
izvršiti popolnoma na tihem in da ne sme 
iti preko poljskega ozemlja. Že je bila 
podpisana pogodbena listina, kar so boljše- 
viki pridejali še en pogoj, namreč ta, da se 
tudi v bodoče brez dovoljenja sovjetske 
vlade ne smejo izročiti nikomur. Hoteli so 
preprečiti, da bi Poljaki kdaj dobili re- 
likvije nazaj. Tega pogoja amerikanski pa- 
ter ni maral podpisati, po par dneh pa so 
jih boljševiki tudi brez tega pogoja izročili. 
Sv. ostanke sta jezuita odpeljala v po- 

scbnem vagonu do Odese, odtod pa po 
morju preko Carigrada do Brindizija in 
nato z vlakom do Rima, kjer sta jih iz- 
ročila sv. očetu na praznik vseh svetnikov 
1. 1923. Do maja 1. 1924. je počival svetnik v 
neki vatikanski kapeli, potem pa ga je sv. 
oče Pij XI. izročil njegovim sobratom je- 
zuitom, ki so ga malo pred praznikom 
blaženega prepeljali v jezuitsko cerkev v 
Rimu Al Gesu (Pri Jezusu). Tu so počivali 
njegovi sveti ostanki poleg velikega očeta 
sv. Ignacija Lojolskega in velikega misijo- 
narja sv. Frančiška Ksaverija prav doslej, 
ko so jih sklenili po kanonizaciji prepeljati 
na Poljsko. 9. junija so jih pripeljali v 
Ljubljano za nekaj ur v jezuitsko cerkev 
in odtod v njegovo domovino. 

Del njegovih relikvij je ostal še v Polj- 
ski, in sicer v Janovu, v kraju mučeništva, 
in v misijonskem zavodu v Lublinu. 

Tudi po naši slovenski zemlji je šlo 
truplo svetnika, ki je toliko trpel za ze- 
dinjenje cerkva, in gotovo je, da njegovo 
mučeništvo ni bilo zastonj. Prišla bo ura, 
ko se bodo naši bratje zedinili z nami. 
Naj bi naš slovanski svetnik izprosil pri 
Bogu čim skorajšnjo vrnitev naših slovan- 
skih bratov na skupno naročje svete matere 
Cerkve. 


zaveze. — 36. Kruh iz nebes. — 108. Prvo- 
obhajancem. 

III. Za poglobitev vere in katoliškega 
udejstvovanja: 3. G. M. B. — 16. Skrivnost sv. 
Cerkve. — 22. Ne bodite v skrbeh. — 23. 
Mala hiša božje previdnosti. — 27. Naša 
domačija. — 38. Zavednost. — 46. Verski 
nauk. — 51. Besede. — 62. Nedelje. — 65. Sv. 
maziljenje. — 83. Šesta zapoved. — 86. 
Sv. birma. — 92. Odpustki. — 93. Misijoni. 

— 95. Spomin vernih duš. — 96. Božji 
dolžniki. 99. Nadškof Jeglič. — 100. Prva 
velesila (tisk). — 102. Sv. zakramenti. — 
104. V materini šoli. — 105. V znamenju 
križa. — 106. Družinske šmarnice. 

IV. Življenjepisi in mladinske: 9. Sv. 
Janez Boško. — 15. Jezus mladenič I. — 
17. Jezus mladenič II. — 39. Duhovna či- 
tanka. — 42. Anica. — 43. Čisti rod. — 
48. Sv. zgodbe. — 63. Sv. mladje. — 64. 
Žorž. — 66. Alojzij Gonzaga. — 67. Mla- 
da akcija. — 74. K jaslicam. — 75. Bo- 
žične legende.. — 79. Med volkovi. — 85. 
Gospa Doroteja. — 87. Mihčeve zgodbe. 

— 88. Ministranti. — 89. Sv. Rok. — 91. 
Ivanček. — 101. Pot k Bogu. — 103. Matej 
Talbot. — 109. Počitnice. 

